送弟赴省
作者：蕭崱
朝代：宋

paragraphs: 河南蕭氏粲文物，鶴在九臯無數鳴。
小山羽翮日絢練，膽氣也作虹霓橫。
掛冠亭後冷如水，舊氈半是蛛絲縈。
恩袍謾官直齋老，書院誤身吟院兄。
鳳樓好手乃有弟，鐵聲錚錚亦妙器。
鄉里浪傳輕薄名，兒曹豈知渠大意。
惠子五車稷下困，仲連一箭聊城至。
博懸於投呼得盧，莫以蔡齊故第二。
聖朝新數中興年，進士蛻骨秋風蟬。
梅花魁春導人去，竹葉鏖寒澆客眠。
天方坐我茅三椽，留眼送爾宜鴻前。
因行西湖叫和靖，爲言詩苦剩狂顛。